
Text rozhodnutia
Súd: Krajský súd Žilina Spisová značka: 13Cob/287/2015 Identifikačné číslo súdneho spisu: 5314203772 Dátum vydania rozhodnutia: 01. 02. 2016 Meno a priezvisko sudcu, VSÚ: Mgr. Zuzana Štolcová ECLI: ECLI:SK:KSZA:2016:5314203772.1 Uznesenie Krajský súd v Žiline ako súd odvolací v právnej veci žalobcu: Slovenská kancelária poisťovateľov, so sídlom Trnavská cesta 82, 826 58 Bratislava - mestská časť Ružinov, IČO: 36 062 235, zastúpeného právnym zástupcom JUDr. Jánom Mišurom, PhD., advokátom, so sídlom N. XX, XXX XX W., proti žalovanému: Jaroslav Rovňaník - EXSTAV, s miestom podnikania Horelica 407, 022 01 Čadca, IČO: 22 615 458, zastúpeného zástupcom STEHURA & partners, v.o.s., advokátska kancelária, so sídlom Fraňa Kráľa 2080, 022 01 Čadca, IČO: 47 246 863, v konaní o zaplatenie 2.386,45 Eur s príslušenstvom, o odvolaní žalovaného proti rozsudku Okresného súdu Čadca č.k. 5Cb/18/2014-56 zo dňa 15.01.2015 r o z h o d o l : Rozsudok Okresného súdu Čadca č.k. 5Cb/18/2014-56 zo dňa 15.01.2015 z r u š u j e a v r a c i a vec súdu prvého stupňa na ďalšie konanie. o d ô v o d n e n i e : Napadnutým rozsudkom okresný súd rozhodol, že žalovaný je povinný zaplatiť žalobcovi sumu 2.386,45 Eur s 5,25 % úrokom z omeškania ročne zo sumy 2.386,45 Eur od 13.3.2014 do zaplatenia, v lehote do troch dní od právoplatnosti rozsudku na účet právneho zástupcu žalobcu. O trovách konania rozhodol tak, že žalovaný je povinný zaplatiť žalobcovi trovy konania v sume 143 Eur a trovy právneho zastúpenia v sume 393,45 Eur na účet právneho zástupcu žalobcu do troch dní od právoplatnosti rozsudku. V odôvodnení okresný súd poukázal na žalobu žalobcu doručenú okresnému súdu dňa 14.4.2014, ktorou sa domáhal voči žalovanému zaplatenia sumy 2.386,45 Eur s príslušenstvom, na tom základe, že zamestnanec žalovaného pracovným vozidlom bez EČV v dôsledku dopravnej nehody spôsobil vznik škody na motorovom vozidle BMW R12T, EČV: 3Z9050 a inú vecnú škodu. K dátumu dopravnej nehody nebolo vozidlo povinne zmluvne poistené proti zodpovednosti za škodu, z ktorého dôvodu vznikla žalobcovi podľa § 24 ods. 2 písm. b) zákona č. 381/2001 Z.z. povinnosť uhradiť poškodeným z poistného garančného fondu poistné plnenie za škodu spôsobenú prevádzkou motorového vozidla a dňa 28.1.2014 žalobca poškodeným poskytol plnenie v celkovej výške 2.386,45 Eur. Vyplatením náhrady škody poškodeným prešlo právo vymáhať náhradu škody voči žalovanému na žalobcu. V skrátenom konaní okresný súd dňa 14.5.2014 vo veci vydal platobný rozkaz č.k. 16Rob/14/2014-37, proti ktorému v zákonnej lehote podal žalovaný odôvodnený odpor, v ktorom uviedol, že vozidlo síce nebolo poistené, avšak tento stav nezapríčinil vznik dopravnej nehody a bol za tento potrestaný dopravným inšpektorátom. Po vytečení oleja zo stroja bola vozovka riadne posypaná materiálom a keby tento nebol odstránený, k nehode by nedošlo. Aj dopravný inšpektorát konštatoval, že za dopravnú nehodu nebol nikto uznaný vinným. Okresný súd vykonal dokazovanie oboznámením sa s celým spisovým materiálom, najmä výpisom z obchodného registra žalobcu, reláciou dopravnej polície o priebehu dopravnej nehody, záznamom z dopravnej nehody, servisným dokladom, vyúčtovaním likvidácie poistnej udalosti, oznámením poisťovne, výpisom z bankového účtu, výzvou na náhradu poistného plnenia, doručenkou, výpisom zo živnostenského registra žalovaného, pripojeným spisom OR PZ v Čadci č. ORPZ-CA-ODI-40/2013, písomnými podaniami žalobcu a žalovaného. Prvostupňový súd zistil, že dňa 17.8.2013 došlo k dopravnej nehode, keď vodič motocykla BMW sa na klzkej vozovke zošmykol, spadol s motocyklom na vozovku a narazil o okraj obrubníka. Vozovka bola znečistená únikom oleja z motorového vozidla žalovaného. Celková výška škody bola vyčíslená na 2.720 Eur, z toho 2000 Eur na vozidle poškodeného a 700 Eur vecná škoda. Nároky poškodeného boli uhradené žalobcom vo výške 2.386,45 Eur z titulu materiálnej škody. Ku dňu dopravnej nehody nebol žalovaný povinne zmluvne poistený proti zodpovednosti za škodu. Okresný súd za aplikácie § 3 ods. 1, § 24 ods. 2 písm. b), § 24 ods. 7 zákona č. 381/2001 Z.z. o povinnom zmluvnom poistení zodpovednosti za škodu spôsobenú prevádzkou motorového vozidla (ďalej len „zákon č. 381/2001 Z.z."), § 427 ods. 1, 2, § 517 ods. 2 Občianskeho zákonníka konštatoval, že žalovaný zodpovedá za škodu, ktorá vznikla poškodenému pri dopravnej nehode podľa § 427 a nasl. Občianskeho zákonníka ako vlastník a prevádzkovateľ osobného motorového vozidla. Ide o objektívnu zodpovednosť, bez ohľadu na zavinenie prevádzkovateľa vozidla. Mal za preukázané, že žalobca vyplatil poškodenému plnenie z garančného fondu vo výške 2.386,45 Eur. Žalovaný v čase dopravnej nehody nebol povinne zmluvne poistený proti zodpovednosti za škodu. Žalobca vyplatil poškodenému z poistného garančného fondu poistné plnenie za škodu spôsobenú prevádzkou motorového vozidla, za ktorú zodpovedá osoba bez poistenia zodpovednosti v súlade s § 24 ods. 2 zákona č. 381/2001 Z.z.. Z ust. § 24 ods. 7 zákona č. 381/2001 Z.z. je zrejmé, že ak kancelária vyplatí poistné plnenie za škodu za toho, kto zodpovedá za škodu spôsobenú prevádzkou motorového vozidla, za ktorú zodpovedá osoba bez poistenia zodpovednosti, vzniká jej právo požadovať náhradu toho, čo za neho plnila. Okresný súd zdôraznil, že kancelária nevstupuje do právneho postavenia poškodeného, ale vzniká jej originálny, pôvodný nárok na zaplatenie náhrady za poskytnuté poistné plnenie. Tento nárok nie je nárokom na náhradu škody, ale „klasickým" regresným nárokom, ktorý vzniká zo zákona naplnením zákonom predvídaných skutkových okolností spočívajúcich vo vyplatení poistného plnenia z poistného garančného fondu. Závery okresného súdu majú ten dôsledok, že nakoľko žalobca vyplatil poškodenému za žalovaného poistné plnenie z garančného fondu v celkovej výške 2.386,45 Eur, vzniklo mu voči žalovanému právo na zaplatenie tejto sumy ako náhrady za plnenie takto poskytnuté. Vzhľadom k tomu, že v danom prípade išlo o občiansko-právny vzťah, okresný súd pri uložení povinnosti platiť žalovaným úrok z omeškania aj ohľadom výšky úroku z omeškania vychádzal z § 517 ods. 3 Občianskeho zákonníka a Nariadenia vlády SR č. 87/1995 Z.z., a tento považoval za uplatnený dôvodne, nakoľko došlo k omeškaniu žalovaného s úhradou sumy 2.386,45 Eur, a to od dňa 13.3.2014, keď žalobca vo výzve na náhradu poistného plnenia vyzval žalovaného k úhrade danej sumy do dňa 12.3.2014, a teda nastala omeškanosť žalovaného ku dňu 13.3.2014. Okresný súd žalobe žalobcu v celom rozsahu vyhovel a zaviazal žalovaného zaplatiť žalobcovi sumu 2.386,45 Eur s 5,25 % úrokom z omeškania ročne z tejto sumy od 13.3.2014 do zaplatenia. O trovách konania rozhodol podľa § 142 ods. 1 O.s.p. a žalobcovi ako úspešnému účastníkovi sporu priznal právo na ich náhradu. Proti tomuto rozsudku v zákonnej lehote podal odvolanie žalovaný prostredníctvom právneho zástupcu. Rozhodnutie prvostupňového súdu považoval za nesprávne, nezákonné, narúšajúce jeho základné právo na spravodlivé konanie podľa článku 46 ods. 1 Ústavy Slovenskej republiky a predstavujúce svojvoľné rozhodnutie, ktoré je vo výraznom rozpore s vykonaným skutkovým a právnym zistením. Podľa žalovaného okresný súd pochybil, keď mu nedoručil riadne predvolanie na pojednávanie, a tým, že pojednával v jeho neprítomnosti, odňal mu možnosť konať pred súdom. Žalovaný tak nemohol predložiť vyjadrenia a prednesy ako aj navrhnúť dôkazy, a teda voči žalobe sa nemohol nijako brániť. Okresný súd predvolanie na pojednávanie doručoval prostredníctvom pošty, pričom poštový doručovateľ mu poštovú zásielku nedoručil, neupovedomil ho ani o tom, že sa pokúsi o opätovné doručenie, ani ho neupovedomil, že mu zásielku ukladá na poštu, aby si ju mohol prevziať v odbernej lehote. Uvedené skutočnosti vyplývajú zo súdneho spisu, kde je uložená neprebratá zásielka, na ktorej absentuje záznam o neúspešnom pokuse doručiť písomnosť ako i záznam o opätovnom pokuse doručiť písomnosť. Podľa žalovaného je povinnosťou súdu riadne doručovať podstatné oznámenia a rozhodnutia účastníkom konania, pričom oznámenie o termíne prvého pojednávania vo veci medzi dôležité skutočnosti patrí. Okresný súd tak nezistil úplne skutkový stav a tento zistený skutkový stav nesprávne právne posúdil. Žalovaný ďalej poukázal na to, že žalobca sa podanou žalobou domáha zaplatenia sumy titulom regresného nároku na náhradu škody, v ktorom návrhu uvádza, že žalovaný spôsobil prevádzkou svojho vozidla škodovú udalosť a za ňu zodpovedá. Žalovaný v tejto súvislosti uviedol, že základným predpokladom osobitnej zodpovednosti za škodu pri prevádzke dopravného prostriedku je splnenie troch podstatných znakov, a to porušenie právnej povinnosti, vznik škody a príčinná súvislosť medzi porušením právnej povinnosti a vznikom škody. Podľa vykonaného dokazovania Okresným súdom Čadca bolo zistené, že žalobcovi vznikla škoda titulom regresného nároku voči ČKP, a.s., ČR a príčinou bola udalosť - dopravná nehoda. Ako druhý predpoklad zodpovednosti za škodu je porušenie právnej povinnosti. Vykonaným dokazovaním sa zistilo, že údajne na vozidle žalovaného malo dôjsť k poškodeniu hydraulického systému, dôsledkom čoho bolo vytečenie hydraulického oleja. Miesto, kde k takejto udalosti došlo, bolo riadne zabezpečené a posypané špeciálnou látkou a tento olej bol následne odstránený z vozovky. O niekoľko hodín po udalosti malo dôjsť k dopravnej nehode, ktorej vinník však nebol zistený. Žalovaný poukázal na to, že doposiaľ nebol právoplatne uznaný zo spáchania trestného činu priestupku alebo iného správneho deliktu a uznaný za vinníka uvedenej dopravnej nehody, v ktorej súvislosti poukázal na spis ORPZ Čadca č. ORP-P-304/ODI-E-2013. V správnom konaní bol právoplatne uznaný za vinného z porušenia pravidiel cestnej premávky, a to, že zveril vozidlo, ktoré nespĺňalo ust. § 6 ods. 2 písm. a) zákona č. 8/2009 Z.z., t.j. vozidlo nebolo označené evidenčným číslom a nebolo riadne poistené. V žiadnom prípade skutočnosť, že vozidlo nebolo riadne označené evidenčným číslom a že nebolo poistené, nemohlo spôsobiť dopravnú nehodu, a teda škodu. Podľa žalovaného príčinný vzťah musí vyplývať z jednoznačných skutočností a nemôže byť postavený iba na hypotetickej možnosti, ako uvádza žalobca. Po oboznámení sa s vyšetrovacím spisom je možné zistiť, že miesto nehody bolo riadne zabezpečené, vytečený olej bol odstránený, pričom z tohto spisu nevyplynula tá skutočnosť, že to bol práve hydraulický olej z vozidla žalovaného, ale mohol by to aj byť iný olej z iných vozidiel. Cez predmetné miesto prešlo za viac ako osem hodín niekoľko tisíc osobných a nákladných automobilov a desiatky motocyklov. Z vykonaného dokazovania sa navyše nepreukázalo a nestotožnilo miesto údajného úniku hydraulického oleja s miestom dopravnej nehody ako škodovej udalosti. Žalovaný s odkazom na znenie ust. § 420, § 427, § 813 ods. 1 Občianskeho zákonníka, ust. § 43 zákona č. 8/2009 Z.z., § 9a ods.1, 2 zákona č. 135/1961 Zb. uviedol, že miesto riadne očistil, odstránil olej, tak ako to potvrdili aj výsledky vykonaného objasňovania dopravnej nehody. Vinník nehody nebol vykonaným dokazovaním zistený. Ak sa na miestnej komunikácii nachádzal iný olej, nemôže žalovaný niesť zodpovednosť za túto okolnosť. Okrem toho, na mieste dopravnej nehody pred dopravnou nehodou boli vykonávané čistiace práce, a preto plnú zodpovednosť za stav nesie príslušný správca, ktorý za stav cestnej komunikácie prioritne zodpovedá. Ak sa aj naďalej na cestnej komunikácií nachádzal motorový olej alebo iné prekážky, práve tento bol povinný tieto odstrániť. Navrhol napadnutý rozsudok zrušiť a vrátiť na ďalšie konanie. K doručenému odvolaniu žalovaného sa písomne vyjadril žalobca. Bol toho názoru, že právne relevantné skutočnosti boli predmetom konania na prvostupňovom súde, ktorý sa s nimi v dostatočnej miere vysporiadal, náležite zistil skutkový stav veci a vec správne právne posúdil. Ďalšie skutočnosti uvádzané žalovaným v odvolaní mali byť podľa žalobcu uvedené v rámci prvostupňového konania. Žalovaný sa na pojednávanie nedostavil, hoci doručenie predvolania mal vykázané postupom podľa § 48 ods. 3 O.s.p.. Žalovaný bol pred prvostupňovým súdom nečinný, na nariadené pojednávanie sa napriek riadnemu doručeniu predvolania nedostavil a svoju účasť ani neospravedlnil. V konaní pred prvostupňovým súdom neprodukoval žiaden dôkaz na svoju obranu. Tvrdené skutočnosti zo strany žalovaného nie sú odvolacím dôvodom. Navrhol, aby odvolací súd napadnutý rozsudok potvrdil s priznaním náhrady trov odvolacieho konania. Krajský súd v Žiline ako súd odvolací (§ 10 ods. 1 O.s.p.) prejednal vec v medziach ust. § 212 ods. 1 O.s.p. bez nariadenia pojednávania podľa ust. § 214 ods. 2 O.s.p. a rozsudok okresného súdu zrušil podľa ust. § 221 ods. 1 písm. h) O.s.p. a podľa ust. § 221 ods. 2 O.s.p. vrátil vec na ďalšie konanie. Rozhodnutie bolo prijaté hlasovaním v pomere hlasov 3:0. Podľa ust. § 212 ods. 1 O.s.p. odvolací súd je rozsahom a dôvodmi odvolania viazaný. Za aplikácie vyššie citovaného zákonného ustanovenia krajský súd posudzoval napadnutý rozsudok okresného súdu v medziach odvolacích dôvodov žalovaného obsiahnutých v písomne podanom odvolaní zo dňa 9.3.2015 (č.l. 62, 63 spisu). Odvolacie dôvody žalovaného boli tak procesno-právneho ako i hmotno-právneho charakteru. V procesnej rovine k žalovaným namietanej vade konania, a to odňatiu možnosti konať pred súdom tým, že okresný súd mu nedoručil riadne predvolanie na pojednávanie, čím mu bolo znemožnené vyjadrovať sa k veci, navrhnúť dôkazy, odvolací súd uvádza, že termín predvolania na nariadené pojednávanie na deň 15.1.2015 bol žalovanému doručovaný zásielkou doporučene s doručenkou na adresu podľa výpisu zo živnostenského registra, ktorá zásielka s údajom „zásielka neprevzatá v odbernej lehote" sa okresnému súdu ako nedoručená vrátila dňa 31.12.2014. Podľa § 47 ods. 1 O.s.p. do vlastných rúk treba doručiť písomnosti, pri ktorých tak ustanovuje zákon a iné písomnosti, ak to nariadi súd. V zmysle tohto zákonného ustanovenia je treba doručiť do vlastných rúk písomnosti, pokiaľ je to stanovené zákonom, resp. ak to nariadi súd. Určujúcim hľadiskom pre nariadenie doručenia do vlastných rúk je dôležitosť obsahu doručovaných písomností. Podľa § 115 ods. 1 O.s.p., ak tento zákon alebo osobitný predpis neustanovuje inak, súd nariadi na prejednanie veci samej pojednávanie, na ktoré predvolá účastníkov a všetkých, ktorých prítomnosť je potrebná. Podľa § 115 ods. 2 O.s.p. predvolanie sa musí účastníkom doručiť tak, aby mali dostatok času na prípravu, spravidla najmenej päť dní pred dňom, kedy sa má pojednávanie konať. Z vyššie citovaných zákonných ustanovení vyplýva, že predvolanie na pojednávanie nie je písomnosťou, pre ktorú zákon vyžaduje jej doručenie do vlastných rúk. Zákonná úprava vyžaduje, aby predvolanie bolo účastníkom doručené tak, aby mali dostatok času na prípravu, spravidla najmenej dosť času na prípravu. Podľa ust. § 48 ods. 3 O.s.p., ak nie je možné doručiť písomnosť fyzickej osobe, ktorá je podnikateľom na adresu jej miesta podnikania uvedenú v obchodnom registri alebo v inom registri, v ktorom je zapísaná, a jej iná adresa nie je súdu známa, písomnosť sa považuje po troch dňoch od vrátenia nedoručenej zásielky súdu za doručenú, a to aj vtedy, ak sa fyzická osoba, ktorá je podnikateľom o tom nedozvie. Odvolací súd zvýrazňuje, že ak súd doručuje písomnosť poštou podľa § 45 ods. 1 O.s.p., pri doručovaní musí byť dodržaný postup stanovený Občianskym súdnym poriadkom, predovšetkým v ust. § 46 až 48 O.s.p.. V zmysle týchto ustanovení postup pri doručovaní písomností sa mení v závislosti od toho, či sa zásielka doručuje do vlastných rúk alebo nie, a tiež podľa adresáta písomnosti, pričom zákon rozlišuje doručovanie fyzickým osobám, fyzickým osobám oprávneným podnikať a právnickým osobám. Pri doručovaní termínu súdneho pojednávania žalovanému na deň 15.1.2015 sa doručovalo doporučene s doručenkou žalovanému ako fyzickej osobe, ktorá je podnikateľom, preto primárne bolo nevyhnutné aplikovať ust. § 48 ods. 3 O.s.p.. Ak sa zásielka s termínom súdneho pojednávania na deň 15.1.2015 vrátila Okresnému súdu Čadca ako nedoručená dňa 31.12.2014, tak po troch dňoch od jej vrátenia sa považovala za doručenú podľa § 48 ods. 3 O.s.p., t.j. dňom 04.01.2015. K termínu súdneho pojednávania dňa 15.1.2015 tak u žalovaného bola splnená podmienka riadneho doručenia predvolania na nariadené pojednávanie. Procesné práva rovnako boli zachované i v zmysle úpravy vyplývajúcej z § 115 ods. 2 O.s.p.. Krajský súd preto konštatuje, že okresný súd mal splnené podmienky vyplývajúce z ust. § 101 ods. 2 O.s.p. v spojení s ust. § 48 ods. 3 O.s.p., aby vec prejednal v neprítomnosti žalovaného, pretože k termínu súdneho pojednávania dňa 15.1.2015 u žalovaného bola splnená podmienka nielen doručenia predvolania na tento termín k tomu, aby okresný súd mohol vec prejednať a meritórne rozhodnúť ako i včasného doručenia predvolania. Pre takýto postup okresného súdu bolo nevyhnutné konštatovať, že týmto postupom nedošlo k odňatiu možnosti žalovanému konať pred súdom, pretože boli splnené všetky podmienky k prejednaniu veci v neprítomnosti žalovaného. K záveru, že žalovanému postupom okresného súdu nebola odňatá možnosť konať pred súdom, sa poukazuje i na časový horizont, ktorý tu bol od doručenia okresným súdom vydaného platobného rozkazu č.k. 16Rob/14/2014-37 zo dňa 14.5.2014, ktorý spolu s návrhom a prílohami bol žalovanému podľa doručenky na č.l. 38 rub spisu doručený dňa 21.5.2014. Žalovaný teda od momentu podania odporu mal dostatok času na predkladanie a navrhovanie dôkazov. Postupom okresného súdu nebolo odňaté ani právo žalovaného v označení a predkladaní dôkazov, keď v podstate žalovaný už v rámci ním podaného odporu v podaní zo dňa 28.05.2014 proti vydanému platobnému rozkazu si mohol plniť svoju dôkaznú povinnosť, t.j. už v odpore mal možnosť označiť, prípadne pripojiť dôkazy, vykonania ktorých sa domáha. Až do momentu rozhodnutia okresným súdom si žalovaný mohol plniť svoju dôkaznú povinnosť, ktorým smerom však žalovaný nepostupoval, a preto sa nemôže domáhať toho, že by došlo k odňatiu jeho možnosti konať pred okresným súdom v rovine dokazovania. Ak boli pred okresným súdom splnené podmienky k prejednaniu veci v neprítomnosti žalovaného, tak zákonite boli splnené podmienky aj k prejednaniu nárokov uplatnených žalobcom ako aj splnené podmienky k vykonávaniu dôkazov v neprítomnosti žalovaného, pre ktorú skutočnosť nie je možné konštatovať odňatie možnosti žalovanému konať pred súdom, a to ani v rovine vykonávania dokazovania. Čo sa týka odvolacích dôvodov žalovaného k veci samej, žalovaný namietal neúplne zistený skutkový stav, nesprávne právne posúdenie veci. Poukázal na to, že základným predpokladom osobitnej zodpovednosti za škodu pri prevádzke dopravného prostriedku je splnenie troch podstatných znakov, a to porušenie právnej povinnosti, vznik škody a príčinná súvislosť medzi porušením právnej povinnosti a vznikom škody. Žalovaný nesúhlasil so žalobcom, že spôsobil prevádzkou svojho vozidla škodovú udalosť, a preto za ňu zodpovedá. Krajský súd vo všeobecnosti uvádza, že právnym posúdením je činnosť súdu, pri ktorej zo skutkových zistení sa vyvodzujú právne závery a aplikuje sa konkrétna právna norma na zistený skutkový stav. Nesprávnym právnym posúdením veci je omyl súdu pri aplikácii práva na zistený skutkový stav. O nesprávnu aplikáciu právnych predpisov ide vtedy, ak súd nepoužil správny právny predpis alebo ak síce aplikoval správny predpis, nesprávne ho ale interpretoval, alebo ak zo správnych skutkových záverov vyvodil nesprávne právne závery. Bolo nepochybné, že žalobca sa domáhal nároku na náhradu plnenia, ktoré ako subjekt povinný plniť (z poistného garančného fondu) poskytol poškodenému na základe skutočnosti, že motorové vozidlo, ktorým bola spôsobená škoda, nemalo v čase vzniku poistnej udalosti uzatvorené povinné zmluvné poistenie pre prípad spôsobenej škody a tento nároku uplatnil žalobca voči žalovanému, ktorý bol držiteľom tohto motorového vozidla CATERPILLAR (pracovný stroj) bez EČV. Podľa ust. § 3 ods. 1 zákona č. 381/2001 Z.z. povinnosť uzavrieť poistnú zmluvu má pri tuzemskom motorovom vozidle ten, kto je ako držiteľ motorového vozidla zapísaný v dokladoch vozidla alebo ten, kto je v dokladoch vozidla zapísaný ako osoba, na ktorú sa držba motorového vozidla previedla, v ostatným prípadoch ten, kto je vlastníkom motorového vozidla alebo jeho prevádzkovateľom. Ak na motorové vozidlo je uzatvorená nájomná zmluva s právom kúpy prenajatej veci, povinnosť uzavrieť poistnú zmluvu má nájomca. Podľa ust. § 24 ods. 2 písm. b) zákona č. 381/2001 Z.z. kancelária poskytuje z poistného garančného fondu poistné plnenie za škodu spôsobenú prevádzkou motorového vozidla, za ktorú zodpovedá osoba bez poistenia zodpovednosti. Podľa ust. § 24 ods. 7 písm. b) veta prvá zákona č. 381/2001 Z.z. kancelária má právo proti tomu, kto zodpovedá za škodu podľa odseku 2 písm. a), b), f) a g), na náhradu toho, čo za neho plnila. Krajský súd uvádza, že vzhľadom na vyššie citovanú osobitnú právnu úpravu zákona č. 381/2001 Z.z. je postavenie žalobcu ako poskytovateľa jasne vymedzené, do ktorého postavenia ho delegovala táto osobitná zákonná právna úprava. Táto zároveň v ust. § 24 ods. 7 prvá veta zákona č. 381/2001 Z.z. jasne vymedzila, kto je osobou povinnou uhradiť poskytnuté plnenie (z poistného garančného fondu) a kto je osobou oprávnenou toto plnenie požadovať. Pre posúdenie nároku žalobcu ako osoby povinnej podľa § 24 ods. 2 písm. b) zákona č. 381/2001 Z.z. sa v spojení s § 24 ods. 7 veta prvá zákona č. 381/2001 Z.z., a to požadovať proti tomu, kto zodpovedá za škodu, vyžaduje splnenie zákonom vymedzených podmienok, teda preukázanie žalobcom, že plnenie ktoré poskytol za ním tvrdenú škodu, bolo spôsobené prevádzkou motorového vozidla, ktorého držiteľom je žalovaný ako osoba bez poistenia. Teda žalobca primárne bol povinný preukázať, že žalovaný je nositeľom pasívnej legitimácie, t.j. podľa osobitnej právnej úpravy zákona č. 381/2001 Z.z. osobou bez poistenia zodpovednosti, ktorá zodpovedá za škodu spôsobenú prevádzkou motorového vozidla. Z doterajšieho okresným súdom zisteného skutkového stavu na základe výsledkov vykonaného dokazovania, bolo len preukázané to, že žalobca požadoval nárok voči žalovanému len ako voči osobe bez postenia. Žalobca však nepreukázal, že nielenže ide o osobu bez povinného zmluvného poistenia zodpovednosti za škodu spôsobenú prevádzkou motorového vozidla, ale aj, že ide o osobu zodpovednú za spôsobenú škodu, o ktorej tvrdí, že bola spôsobená prevádzkou motorového vozidla a za túto škodu spôsobenú prevádzkou motorového vozidla zodpovedá žalovaný. Je potrebné uviesť, že ak okresný súd vykonal dokazovanie priestupkovým spisom Č.p. ORPZ-CA-ODI-40/2013, a Č.p. ORP-P-304/ODI-E-2013 potom musel po posudzovaní dôvodnosti, resp. nedôvodnosti nároku žalobcu zobrať do úvahy aj skutočnosti z týchto spisov vyplývajúce, čo okresný súd nevykonal a tieto nevyhodnotil. Okresný súd tým neúplne zistil skutkový stav a jeho rozhodnutie je predčasné, keďže z výsledkov doterajšieho dokazovania bolo preukázané len to, že žalovaný je osobou bez poistenia, avšak nebolo preukázané, že ide o osobu, ktorá za škodu spôsobenú prevádzkou motorového vozidla zodpovedá. V novom konaní sa okresný súd preto bude dôsledne zaoberať argumentáciou žalobcu i žalovaného v rovine vyhodnotenia nároku a obrany žalovaného, s dôrazom na dôsledné vyhodnotenie zákonných predpokladov osobitnej zodpovednosti za škodu pri prevádzke motorového vozidla. Pretože došlo k zrušeniu napadnutého rozhodnutia, otvára sa i ďalšia možnosť navrhovania dôkazov, ktorých potreba v priebehu konania pred prvostupňovým súdom vyvstane. Po dôsledne doplnenom dokazovaní, okresný súd opätovne vyhodnotí všetky dôkazy, a to vo vzájomnej súvislosti podľa § 132 O.s.p. a vo veci rozhodne za posúdenia, ktorý z účastníkov v zmysle označených dôkazov uniesol dôkazné bremeno svojho tvrdenia. Podľa ust. § 226 O.s.p., ak bolo rozhodnutie zrušené a ak bola vec vrátená na ďalšie konanie a nové rozhodnutie, je súd prvého stupňa viazaný právnym názorom odvolacieho súdu. Podľa ust. § 224 ods. 3 O.s.p., ak odvolací súd zruší rozhodnutie a ak vráti vec súdu prvého stupňa na ďalšie konanie, rozhodne o náhrade trov súd prvého stupňa v novom rozhodnutí o veci. Poučenie: Proti tomuto uzneseniu odvolanie n i e j e prípustné.

